b"\n_START_ARTICLE_\nJohn Frederick William Herschel\n_START_SECTION_\n\xc5\xbdivljenje in delo\n_START_PARAGRAPH_\nJohn je bil edini sin Williama Herschla. \xc5\xa0tudiral je na Kolid\xc5\xbeih Eton v Windsorju in St.John's v Cambridgeu. Diplomiral je leta 1813. Med \xc5\xa1tudijem je postal Babbageov in Peacockov prijatelj. Leta 1816 se je za\xc4\x8del ukvarjati z astronomijo. Izdelal je zrcalni daljnogled s premerom zrcala 457 mm (18 palcev) in gori\xc5\xa1\xc4\x8dno razdaljo 5,4864 m (20 \xc4\x8devljev)._NEWLINE_Nadaljeval je o\xc4\x8detovo delo o dvojnih zvezdah in zvezdnih gru\xc4\x8dah. Med letoma 1821 in 1823 je s Southom pregledal o\xc4\x8detov katalog dvozvezdij. Za to delo mu je leta 1826 Kraljeva astronomska dru\xc5\xbeba (RAS) podelila zlato medaljo, Francoski in\xc5\xa1titut pa leto poprej 1825 Lalandovo medaljo._NEWLINE_Za njegove matemati\xc4\x8dne prispevke v znanstveni reviji Philosophical Transactions Kraljeve dru\xc5\xbebe mu je Dru\xc5\xbeba leta 1821 podelila Copleyjevo medaljo ._NEWLINE_V vite\xc5\xa1ki red je bil povzdignjen leta 1831._NEWLINE_Leta 1833 je odpotoval v Ju\xc5\xbeno Afriko, da bi raz\xc5\xa1iril opazovanja \xc5\xa1e na ju\xc5\xbeno nebo. Leta 1838 se je vrnil v Anglijo in leta 1847 izdal delo Rezultati astronomskih opazovanj z Rta dobre nade (Results of Astronomical Observations made at the Cape of Good Hope). Tega leta je prejel svojo drugo Copleyjevo medaljo._NEWLINE_V astronomijo je uvedel uporabo julijanskega dneva in prispeval ve\xc4\x8d pomembnih prispevkov k izbolj\xc5\xa1avi fotografskih postopkov. Leta 1842 je odkril cianotipijo. V letu 1852 je poimenoval do tedaj znane \xc5\xa1tiri Uranove naravne satelite._NEWLINE_Skoval je izraze kot so\xc2\xa0\xc2\xbbfotografija\xc2\xab,\xc2\xa0\xc2\xbbnegativ\xc2\xab\xc2\xa0in\xc2\xa0\xc2\xbbpozitiv\xc2\xab. Odkril je, da spojina natrijevega tiosulfata fiksira srebrov natrijev klorid._NEWLINE_Herschel je leta 1864 izdal katalog (popis) 6245 meglic in zvezdnih kopic (Splo\xc5\xa1ni katalog meglic in zvezdnih kopic, okraj\xc5\xa1ava GC (General Catalogue of Nebulae and Clusters of Stars))._NEWLINE_Druga njegova dela so: Izvle\xc4\x8dki iz astronomije (Outlines of Astronomy) (1864); Meteorologija (Meteorology) (1870); Fizi\xc4\x8dna geografija (Physical Geography) (1871); Splo\xc5\xa1ni katalog 10.300 ve\xc4\x8dkratnih in dvojnih zvezd (General Catalogue of 10,300 Multiple and Double Stars) (izdano po smrti).\n_START_SECTION_\nNagrade\n_START_PARAGRAPH_\nKraljeva dru\xc5\xbeba mu je leta 1821 in 1847 podelila Copleyjevi medalji. Kraljeva astronomska dru\xc5\xbeba mu je leta 1826 in 1836 podelila zlati medalji.\n_START_SECTION_\nPoimenovanja\n_START_PARAGRAPH_\nPo njem se imenuje udarni krater J. Herschel na Luni."